Gustav Lund (1883-1940)

Gustav Lund (født i 1883, død i 1940) var en norsk filmpioner som i samtidens filmmiljø var kjent som «Lund på Løkka». Han etablerte og drev foretaket Bio-Film Compagnie, og startet Norges første, rene filmtidsskrift.

Lund var opprinnelig boktrykker (yrket het den gang «faktor»). Da han oppdaget filmmediet tok livet hans en ny kurs. Høsten 1908 overtok han kinoen i Holmestrand. Han skal ha drevet den alene en tid, før han fikk den lokale redaktøren Sigurd Normann som kompanjong. Ifølge en lokalhistorisk bok fra 1929 kalte Lund kinoen rett og slett for Holmestrands kinematograf. Andre kilder opplyser at han kalte kinoen i Holmestrand for Biorama. Etter et par år som kinosjef i Holmestrand flyttet han til daværende Kristiania, hvor han åpnet en ny kino på Olaf Ryes plass som han ga navnet Grünerløkkens Verdensteater. Han startet også med blant annet filmproduksjon, teksting av film, salg av opptaksutstyr og filmfremvisere og etter hvert også med filmutleie i de tilstøtende lokalene, og fikk klengenavnet «Lund på Løkka». Lund forstod at det var lønnsomt å satse på barnefilm, og firmaet hans ble derfor kalt «Barnefilmcentralen»; egentlig het virksomheten Bio-Film Compagnie.

Det første norske filmbladet 
I 1915 etablerte Gustav Lund det første tidsskriftet i Norge som kun dreide seg om film. Bladet fikk navnet Norsk Kinematograf-Tidende. Organ for filmindustrien og Kinematograferne i Norge. Han ansatte Arvid Skappel som redaktør for det nye tidsskriftet, som i starten kom ut en gang i måneden. I februar 1917 endret bladet tittel til Film & Kino. I 1918 overdro han tidsskriftet til Fabritius & Sønner.

Parkteatret 
I 1918 la han ned Grünerløkkens Verdensteater og opprettet i stedet Parkteatret.

Filmografi 

 1924: Se Norge/Norway Today (dokumentarfilm/naturfilm; stumfilm)
 1926: Hallo! Amerika! (stumfilm)

Referanser 

Fødsler i 1883
Dødsfall i 1940
Norske filmregissører
Norske filmfotografer
Norske filmprodusenter